
2026. április 20-24 között került megrendezésre Szlovákiában, Komárom városában a Zöld ellátási lánc – Logisztika és értékteremtés kapcsolata címmel meghirdetett tanulmányi mobilitás, melyet a Selye János Egyetem szervezett, és egyetemünk 12 hallgatója vett részt rajta.
19-én utaztunk ki, ezen a napon foglaltuk el szállásunkat a Sirály Kollégiumban, és gyors körültekintést tettünk a környéken. Hétfőn reggel az egyetem dísztermében kezdtük meg a tanulmányi hetet, ahol egy ünnepélyes professzori cím átadó ünnepségen vehettünk részt, melyet szakmai előadások követtek, ahol aktívan becsatlakozhattak a hallgatók is, és végig próbálták lendületesen fenntartani a figyelmet. A délutáni szekcióban minden egyetem által bemutatásra került a saját intézményének bemutatása, különös figyelemmel a fenntarthatósági törekvésekre. Ezután minden intézmény hazai termékekkel készült, és egy kisebb kostolót tartottunk, hogy mindenki betekintést nyerhessen különböző országok/régiók ízvilágába.
A keddi napon szintén különböző szakmai előadásokkal indítottuk a napot, amelyek véleményem szerint nagyon érdekesek voltak, és nagyon sok nézőponttal találkozhattunk. Az ebédszünet után a helyi hivatalban voltunk, ahol az előző napon megismert polgármester látott vendégül minket egy előadás erejéig, ahol jobban megismerhettük Komárom városát, gazdaságát és jó fenntarthatósági példáit. Amit nem gondoltam volna a városról az, hogy nagyon sokszínű nemzetiségű lakosokkal rendelkezik, akik aktív tagjai a város mindennapjainak. A két legfontosabb példát, melyet említett a polgármester úr, az előadás után személyesen is megtekinthettük. Komáromban a lakosság számára működik egy komposztáló, ami a zöld hulladék eltüntetése mellett, nagyon sok jó tápanyagot nyújt a lakosság számára kertészkedés szempontjából. Emellett elindítottak egy saját hulladéktelepet, ami segít megelőzni a környezetszennyezést, és elszállítják az olyan hulladékokat, amelyeket a szimpla szemétgyűjtő vállalatok nem szállíthatnak el. 
A szerda és csütörtök délelőttünk azzal telt, hogy pár selyés diákkal közös csoportot alkotva készültünk a pénteki bemutatókra, amelyben egy-egy általunk választott Komáromban működő vállalatot kellett ismertetnünk, kiemelve a fenntarthatósági gyakorlataikat. Mi egy helyi pékséget választottunk, amely jelentős szerepet tölt be a város életében, hisz a minőségi, változatos kínálat mellett, helyi alapanyagokkal és helyi humánerőforrással dolgoznak. Szerda délután az ógyollai Arany Fácán sörfőzőben tehettünk szakmai kirándulást, melyet a Heineken felvásárolt. A sör helyi történetétől kezdve egészen a palackozásig, majd a kóstolásig járhattuk végig a sörutat, melyen egy jópofa úr vezetett végig, aki részletesen mesélt nekünk, és minden kérdésünkre türelemmel válaszolt.
Pénteken meghallgattuk az 5 csoport prezentációját, a legkisebb vállalkozástól a legnagyobbig. Érdekes volt látni ahogy más egyetemek diákjai láttnak egy-egy adott helyzetet, illetve színes skálán zajlottak a bemutatók, így rengeteg ötlettel gazdagodtunk. Ezután átvettük az elismeréseinket és a szervező egyetem által összeállított ajándékcsomagokat, majd egy búcsúfotózás után célba vettük Csíkszeredát. 


